**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2016 m. balandžio 28 d. sprendimo Nr. T2-119 „DĖL KLAIPĖDOS MIESTO SAVIVALDYBĖS BENDROJO UGDYMO MOKYKLŲ TINKLO PERTVARKOS 2016–2020 METŲ BENDROJO PLANO PATVIRTINIMO“ PAKEITIMO“**

**PROJEKTO**

**1. Projekto rengimą paskatinusios priežastys.**

Šis sprendimo projektas parengtas, siekiant atidėti vieneriems metams Klaipėdos Ievos Simonaitytės mokyklos perkėlimą, numatytą Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrajame plane, kuris patvirtintas Klaipėdos miesto savivaldybės tarybos 2016 m. balandžio 28 d. sprendimu Nr. T2-119 (toliau – Pertvarkos planas).

**2. Parengto projekto tikslai ir uždaviniai.**

Sprendimo projekto tikslas – užtikrinti racionalų švietimo infrastruktūros panaudojimą. Uždavinys – pakeisti Pertvarkos plano priedo (Tinklo pertvarkos priemonių įgyvendinimo planas) 1.3.1 papunktį.

**3. Kaip šiuo metu yra teisiškai reglamentuojami projekte aptarti klausimai.**

Pertvarkos plane nustatyta, kad Klaipėdos Ievos Simonaitytės mokykla 2018–2019 m. m. iškeliama į Klaipėdos suaugusiųjų gimnazijos III aukšto atlaisvintas patalpas (I. Simonaitytės g. 24), o pastatas (Naikupės g. 25) perduodamas Klaipėdos miesto savivaldybei.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu numatoma, vieniems metams atidėti I. Simonaitytės mokyklos perkėlimą į Suaugusiųjų gimnazijos patalpas. Toks Pertvarkos plano pakeitimas siūlomas, kadangi 2019–2020 metais Klaipėdos miesto savivaldybėje planuojami infrastruktūriniai švietimo pokyčiai (Klaipėdos jūrų kadetų mokyklos steigimas, mokymosi vietų skaičiaus didinimas „Gilijos“ pradinėje mokykloje, Tauralaukio progimnazijos rekonstrukcijos, „Vėtrungės“ gimnazijos, Gedminų progimnazijos ir kitų mokyklų pastatų modernizavimo darbai ir pan.), valstybiniu mastu numatoma ankstinti priešmokyklinį ir pradinį ugdymą, didėja 1–4 klasių mokinių skaičius miesto mokyklose ir kt. Dėl šių priežasčių būtina išlaikyti I. Simonaitytės mokyklos pastatą, pritaikytą švietimo reikmėms, su galimybe remonto darbų ar klasių skaičiaus didinimo laikotarpiu į jį įkelti kitų mokyklų mokinius ar administracijas.

I. Simonaitytės mokyklos perspektyvos klausimas bus nagrinėjamas per ateinančius metus miesto bendrojo ugdymo mokyklų kontekste.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Kitų teisės aktų, sprendimui įgyvendinti nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą vertino Klaipėdos miesto savivaldybės administracijos specialistai, Klaipėdos miesto savivaldybės Švietimo taryba, visų bendrojo ugdymo mokyklų tarybos Lietuvos Respublikos švietimo ir mokslo ministro nustatyta tvarka.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo darbo grupė, sudaryta Klaipėdos miesto savivaldybės administracijos direktoriaus 2017 m. vasario 8 d. įsakymu Nr. AD1-347, I. Simonaitytės mokyklos ir Suaugusiųjų gimnazijos vadovai.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės akto, nurodyto sprendimo projekto įžangoje, išrašas, 1 lapas.

2. Projekto lyginamasis variantas, 1 lapas.

Švietimo skyriaus vyresnioji patarėja, Virginija Kazakauskienė

pavaduojanti Švietimo skyriaus vedėją